แบงก์จุกหนี้เสียสวนศก.โต3%
แบงก์คาดเศรษฐกิจโต 2.8-3% สินเชื่อเติบโตตามเป้าแต่ห่วงเอ็นพีแอลยังขาขึ้น
19 มิ.ย. 2558

แบงก์คาดเศรษฐกิจโต 2.8-3% สินเชื่อเติบโตตามเป้าแต่ห่วงเอ็นพีแอลยังขาขึ้น
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ เปิดเผยว่า ในปีนี้คาดว่าอัตราการขยายตัวของเศรษฐกิจไทยจะขยายตัวได้ในอัตรา 3% โดยมีการเบิกจ่ายงบประมาณและงบลงทุนภาครัฐ เป็นแรงขับเคลื่อนเดียวที่มีพลัง เพราะภาคการส่งออกยังมีผลกระทบจากกำลังซื้อของคู่ค้าที่ไม่ฟื้นตัว จึงยากที่การส่งออกจะขยายตัวในปีนี้
สำหรับการปล่อยสินเชื่อในปีนี้ คาดว่าเติบโต 3-5% กระจายทุกกลุ่มธุรกิจ โดยลูกค้ายังมีความต้องการสินเชื่อเพื่อเสริมสภาพคล่องอยู่ ส่วนความเสี่ยงของลูกค้าทีวีดิจิทัลนั้น ต้องมองว่าเป็นธรรมดาที่ธุรกิจจะมีทั้งคนที่สำเร็จและไม่สำเร็จ ซึ่งกรณีบริษัท ไทยทีวี และ กสทช.นั้น ขณะนี้เป็นเรื่องของกฎหมาย ซึ่งกฎหมายว่าอย่างไรธนาคารก็ปฏิบัติตาม
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารประเมินแนวโน้มเศรษฐกิจไทยปีนี้เติบโตประมาณ 3% โดยความเสี่ยงเศรษฐกิจไทยในครึ่งปีหลัง ต้องจับตาความผันผวนของตลาดเงิน เพราะประเทศไทยกำลังอยู่ในช่วงดอกเบี้ยขาลงเพื่อกระตุ้นเศรษฐกิจ แต่สหรัฐเตรียมขยับดอกเบี้ยราวเดือน ก.ย. ทำให้ค่าเงินจะผันผวนแรง
นายปรีดี ดาวฉาย กรรมการผู้จัดการ ธนาคารกสิกรไทย กล่าวว่า ประเมินเศรษฐกิจไทยปีนี้เติบโต 2.8% ซึ่งขณะนี้เริ่มเห็นสัญญาณการฟื้นตัวของเศรษฐกิจบ้าง จากการปล่อยสินเชื่อในไตรมาส 2 ที่มีแนวโน้มเติบโตสูงกว่าไตรมาสแรก โดยทั้งปีเชื่อว่าสินเชื่อจะเติบโต 6% แต่ต้องระวังเอ็นพีแอลใกล้ชิดเพราะยังเสี่ยงที่จะสูงขึ้น ซึ่งจะพยายามควบคุมให้ได้ 2.5%
นายเชาว์ เก่งชน  กรรมการผู้จัดการ บริษัท ศูนย์วิจัยกสิกรไทยกล่าวว่า ธนาคารกลางสหรัฐ (เฟด) ได้ประกาศคงดอกเบี้ยนโยบายไว้ที่ระดับเดิม เนื่องจากอยากให้เศรษฐกิจสหรัฐฟื้นตัวอย่างแข็งแกร่ง อัตราเงินเฟ้อต่ำมาก ไม่จำเป็นต้องรีบขึ้นดอกเบี้ย ส่งผลให้ค่าเงินสหรัฐอ่อนลง ส่วนค่าเงินบาทแข็งค่าขึ้นเล็กน้อยอยู่ที่ 33.6 บาท/เหรียญสหรัฐ หากเฟดขึ้นดอกเบี้ยในเดือน ก.ย.นี้ ค่าเงินบาทก็จะอ่อนลง โดยคาดว่าปลายปีค่าเงินจะอยู่ที่ 34.25 บาท/เหรียญสหรัฐ